CELEX: 32010R0506
Language: et
Date: 2010-06-14 00:00:00
Title: Komisjoni määrus (EL) nr 506/2010, 14. juuni 2010 , millega muudetakse nõukogu määruse (EÜ) nr 21/2004 lisa seoses loomaaias peetavate lammaste ja kitsedega  (EMPs kohaldatav tekst)

15.6.2010   
            
            
               ET
            
            
               Euroopa Liidu Teataja
            
            
               L 149/3
            
         KOMISJONI MÄÄRUS (EL) nr 506/2010,
   14. juuni 2010,
   millega muudetakse nõukogu määruse (EÜ) nr 21/2004 lisa seoses loomaaias peetavate lammaste ja kitsedega
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 17. detsembri 2003. aasta määrust (EÜ) nr 21/2004, millega kehtestatakse lammaste ja kitsede identifitseerimise ja registreerimise süsteem ja muudetakse määrust (EÜ) nr 1782/2003 ning direktiive 92/102/EMÜ ja 64/432/EMÜ, (1) eriti selle artikli 10 lõike 1 esimest lõiku,
   ning arvestades järgmist:
   
               (1)
            
            
               Määruse (EÜ) nr 21/2004 artiklis 1 on sätestatud, et iga liikmesriik peab kehtestama kõnealuse määruse sätete kohase lammaste ja kitsede identifitseerimise ja registreerimise süsteemi.
            
         
               (2)
            
            
               Määruse (EÜ) nr 21/2004 eesmärk on tagada lammaste ja kitsede individuaalne jälgitavus kogu nende eluaja vältel. Vastavalt kõnealuse määruse artikli 4 lõikele 2 ja lisa peatükile A tuleb need loomad identifitseerida nähtava identifitseerimisvahendiga, milleks võib olla kõrvamärk, sõrgatsile kinnitatav tähis või tätoveering.
            
         
               (3)
            
            
               Nõukogu 13. juuli 1992. aasta direktiivis 92/65/EMÜ (milles sätestatakse loomatervishoiu nõuded ühendusesiseseks kauplemiseks loomade, sperma, munarakkude ja embrüotega, mille suhtes ei kohaldata direktiivi 90/425/EMÜ A (I) lisas osutatud ühenduse erieeskirjades sätestatud loomatervishoiu nõudeid, ning nende impordiks ühendusse) (2) on sätestatud loomatervishoiu erinõuded loomaaias peetavate eksootiliste loomade jaoks. Kõnealuses direktiivis on sätestatud ka identifitseerimise ja registri pidamise kord, mis tähendab seda, et enamik heakskiidetud loomaaedades peetavatest lammastest ja kitsedest on juba märgistatud individuaalse identifitseerimise ja jälgitavuse põhimõttele vastavate nõuete kohaselt.
            
         
               (4)
            
            
               Peale selle kuulub enamik loomaaedades peetavatest lammastest ja kitsedest eksootilistesse liikidesse. Nähtavad identifitseerimisvahendid võivad seetõttu olla loomaaialoomade avaliku eksponeerimise seisukohast ebapraktilised, sest nad võivad loomade autentset välimust kahjustada, eriti eksootiliste loomaliikide puhul.
            
         
               (5)
            
            
               Halduskoormuse vähendamise eesmärgil ja arvestades loomaaialoomade omapära, täpsemalt seda, et neid loomi on vähe ja et neid peetakse eksponeerimise eesmärgil, oleks proportsionaalsuse põhimõttega kooskõlas, kui lubataks teha erandeid määruse (EÜ) nr 21/2004 teatavate identifitseerimist käsitlevate nõuete, täpsemalt kohustuse suhtes kasutada nähtavaid või elektroonilisi identifitseerimisvahendeid.
            
         
               (6)
            
            
               Seega on asjakohane lubada liikmesriikide pädevatel asutustel, et nad (juhul kui loomaaiad on heaks kiidetud direktiivi 92/65/EMÜ artikli 13 lõike 2 kohaselt) teeksid erandi loomaaias peetavate ning ühest loomaaiast teise viidavate lammaste ja kitsede nähtavate või elektrooniliste identifitseerimisvahendite kasutamise kohustusega seoses, juhul kui kõnealused loomad on juba kõnealuse direktiivi kohaselt individuaalselt identifitseeritavad ja jälgitavad. Juhul kui loomi viiakse muusse loomapidamisasutusse ja mitte heakskiidetud loomaaeda, siis tuleb loomad määruse (EÜ) nr 21/2004 artikli 4 lõike 1 kohaselt identifitseerida.
            
         
               (7)
            
            
               Seetõttu tuleks määruse (EÜ) nr 21/2004 lisa peatükki A vastavalt muuta.
            
         
               (8)
            
            
               Käesoleva määrusega ette nähtud meetmed on kooskõlas toiduahela ja loomatervishoiu alalise komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 21/2004 lisa muudetakse vastavalt käesoleva määruse lisale.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 14. juuni 2010
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 5, 9.1.2004, lk 8.
   
      (2)  EÜT L 268, 14.9.1992, lk 54.
   
      LISA
      Määruse (EÜ) nr 21/2004 lisa peatüki A punkti 7 järele lisatakse järgmine punkt:
      
         
                     „8.
                  
                  
                     Erandina artikli 4 lõikes 1 sätestatud identifitseerimise nõudest võib pädev asutus otsustada, et peatüki A sätteid ei kohaldata loomaaias peetavate ning ühest loomaaiast teise viidavate lammaste ja kitsede suhtes, juhul kui kõnealused loomaaiad on nõukogu direktiivi 92/65/EMÜ (1) artikli 13 lõike 2 kohaselt heaks kiidetud ja tingimusel, et kõnealused loomad on individuaalselt identifitseeritavad ja jälgitavad.
                  
               
      
         (1)  EÜT L 268, 14.9.1992, lk 54.”